Imatge d'arxiu d'un ple a Cornellà del Terri.
L’Ajuntament de Cornellà del Terri rebaixarà un 2% l’IBI el 2017
És la principal modificació a les ordenances fiscals, aprovades per ple aquest dimarts amb l’abstenció de l’oposició.
L’Ajuntament de Cornellà del Terri ha aprovat aquest dimarts les ordenances fiscals per l’any 2017. La majoria d’impostos i taxes es mantenen respecte els d’aquest any, tot i que s’inclouen alguns canvis. Entre ells, la reducció d’un 2% de l’Impost de Béns Immobles (IBI). L’alcalde, Salvador Coll, ha destacat que aquesta baixada és possible gràcies a la “bona gestió” dels recursos municipals.
Una altra de les novetats de les taxes i impostos per l’any 2017 a Cornellà és la bonificació dels cotxes elèctrics en un 25%. L’impost de construccions (ICIO) es manté després de la baixada de les ordenances d’aquest 2016. Com a novetat pel que fa a les obres, l’Ajuntament entregarà una placa que haurà de ser visible i que es donarà conjuntament amb el permís municipal.
Altres canvis els trobem a la taxa de cementiri, que es manté però diferencia entre nínxols i columbaris; es regula la taxa per a l’ús de les instal·lacions i materials municipals; i puja la taxa d’aigua en el bloc 2, un augment que, tal com especifica l’alcalde, només afecta dues empreses de la zona industrial.
Els nous impostos i taxes per l’any 2017 es van aprovar per ple dimarts passat, amb els vots a favor de l’equip de govern (CiU i Gent per la Vall del Terri) i l’abstenció de Compromís per Cornellà-ERC, a l’oposició.
TAGS: ordenances, taxes, IBI